PJW เก็ง Q1/58 รายได้-กำไรดีกว่าปีก่อน เจรจาลูกค้าใหม่ในจีนเพิ่มอีก 1-2 รายในปีนี้
PJW เก็ง Q1/58 รายได้-กำไรดีกว่าปีก่อนหลังใช้กำลังผลิตเต็มที่-ต้นทุนลด คาดรายได้ปีนี้โตกว่า 10% ฟื้นตัวตามทิศทางเศรษฐกิจ เผยปัจจุบันมี Backlog ประมาณ 70-100 ลบ. เผยเจรจาลูกค้าใหม่ในจีนเพิ่มอีก 1-2 รายภายในปีนี้ วางงบลงทุน 50 ลบ.เพิ่มเครื่องจักรในจีน-ปรับปรุงการผลิตในประเทศ
31 มี.ค. 2558

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า สำหรับแนวโน้มผลการดำเนินงานในปี 58 คาดว่าจะฟื้นตัวตามทิศทางเศรษฐกิจ โดยตั้งเป้ารายได้รวมเติบโตกว่า 10% เมื่อเทียบกับปีที่ผ่านมามีรายได้จากการขาย 2,295 ล้านบาท หลังจากสถานการณ์การเมืองคลี่คลาย และค่ายรถยนต์ต่างๆเริ่มมีการออกโมเดลรถยนต์ใหม่ๆ ออกมา
ทั้งนี้ บริษัทคาดว่ารายได้จากธุรกิจชิ้นส่วนพลาสติกสำหรับยานยนต์ในปีนี้จะขยายตัวประมาณ 40% โดยล่าสุด มีออเดอร์โมเดลรถยนต์จากค่ายรถยนต์ต่างๆเข้ามา ส่วนรายได้จากธุรกิจบรรจุภัณฑ์นมและนมเปรี้ยวคาดว่าจะขยายตัว ประมาณ 20% เมื่อเทียบกับปีที่ผ่านมา โดยได้รับปัจจัยหนุนจากทิศทางตลาดนมส่งออกที่คาดว่าจะขยายตัวมากขึ้นในปีนี้
นอกจากนี้ ยังได้รับปัจจัยบวกจากการที่ราคาเม็ดพลาสติกในตลาดโลกปรับตัวลดลงกว่า 10% ซึ่งทำให้ต้นทุนในการดำเนินธุรกิจปรับตัวลดลงตาม และทำให้กำไรขั้นต้น (Gross Margin) ในปีนี้ดีกว่าปีที่ผ่านมา ขณะที่อัตรากำไรสุทธิคาดว่าจะเพิ่มขึ้น 1-2%
ขณะที่โรงงานพ่นสีในนิคมอุตสาหกรรมปิ่นทอง จังหวัดชลบุรี เริ่มมีออเดอร์จากลูกค้ารายใหม่เข้ามา โดยปัจจุบันมีงานในมือที่รอรับรู้รายได้ (Backlog) ประมาณ 70-100 ล้านบาท และคาดว่าภายในปีนี้จะมีรายได้เข้ามาประมาณ 100-200 ล้านบาท และหากมีการใช้กำลังการผลิตเต็มที่ (Full Capacity) จะสร้างรายได้ 600-800 ล้านบาท ซึ่งทีมงานบริหารตั้งเป้าไว้ภายใน 5 ปี
สำหรับอนาคตธุรกิจโรงพ่นสีจะมีส่วนสำคัญในการผลักดันรายได้ให้เป็นไปตามเป้าหมาย และทำให้สัดส่วนรายได้ในส่วนของธุรกิจชิ้นส่วนพลาสติกสำหรับยานยนต์ขยับ เพิ่มขึ้นเป็น 20-25% ของรายได้รวม จากเดิมอยู่ที่ระดับ 11-15% ของรายได้รวม และคาดว่าธุรกิจโรงพ่นสีจะถึงจุดคุ้มทุนที่เพียงพอค่าใช้จ่ายโรงงานพ่นสีที่ เพิ่มขึ้นภายใน 2 ปี และมีการใช้กำลังการผลิตเต็มที่ภายใน 5 – 7 ปี